OpenLLM-France/wikimedia huggingface dataset:
# Escola Europea de Policia

L'Escola Europea de Policia o CEPOL (acrònim del francès Collège Européen de Police) és una agència de la Unió Europea (UE) que fomenta la cooperació transfronterera en la lluita contra la delinqüència.

## Història

Aquesta agència va ser creada pel Consell de la Unió Europea l'any 2001, esdevenint plenament operativa a partir de l'any 2005. Té la seu a la ciutat hongaresa de Budapest.

## Funcions

L'Escola està integrada per alts funcionaris de policia de tots els estats membres amb l'objectiu de fomentar la cooperació transfronterera en la lluita contra la delinqüència, el manteniment de la seguretat pública i la llei i l'ordre.
L'Escola organitza entre 80-100 cursos, seminaris i conferències per any. L'execució de les activitats es porta a terme en els centres nacionals de formació policial dels Estats membres i les activitats cobrixen una àmplia gamma de temes.
L'Escola compta amb un pressupost anual d'uns 7,5 milions d'euros (2007).
La Secretaria de la CEPOL és administrada per un Director Executiu, que és nomenat per a un període de quatre anys. El Director és responsable davant la Junta Directiva, que es compon de representants dels Estats membres de la UE, en general els directors dels centres nacionals de formació policial. El President de la Junta de Govern és un representant de l'Estat membre que exerceix la Presidència del Consell de la Unió Europea. La Junta de Govern es reuneix normalment quatre vegades a l'any i ha establert quatre comitès.

## Enllaços externs

* (anglès) Portal de l'Escola Europea de Policia
# Sagaponack

Sagaponack és una població dels Estats Units a l'estat de Nova York. Segons el cens del 2000 tenia 582 habitants.

## Demografia

Segons el cens del 2000, Sagaponack tenia 582 habitants, 249 habitatges, i 162 famílies. La densitat de població era de 36,1 habitants per km².
Dels 249 habitatges en un 24,9% hi vivien nens de menys de 18 anys, en un 55% hi vivien parelles casades, en un 6,8% dones solteres, i en un 34,9% no eren unitats familiars. En el 27,7% dels habitatges hi vivien persones soles el 8,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,34 i el nombre mitjà de persones que vivien en cada família era de 2,86.
Per edats la població es repartia de la següent manera: un 19,4% tenia menys de 18 anys, un 4% entre 18 i 24, un 24,6% entre 25 i 44, un 33,8% de 45 a 60 i un 18,2% 65 anys o més.
L'edat mediana era de 46 anys. Per cada 100 dones de 18 o més anys hi havia 101,3 homes.
La renda mediana per habitatge era de 54.048 $ i la renda mediana per família de 78.707 $. Els homes tenien una renda mediana de 43.750 $ mentre que les dones 27.321 $. La renda per capita de la població era de 44.474 $. Entorn de l'1,9% de les famílies i l'1,3% de la població estaven per davall del llindar de pobresa.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Sagaponack». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 9 agost 2010].
* ↑ «Geographic Comparison Table- Sagaponack». American Fact Finder. Oficina del Cens dels Estats Units, 12-01-2010.
# Bernat Canet Vidal

Bernat Canet Vidal (L'Hospitalet de Llobregat, Barcelonès, 25 de febrer de 2000) és un atleta català especialitzat en les proves de velocitat de 100 metres llisos, 200 metres llisos i 4x100 metres relleus. Actualment té el rècord de Catalunya en els 60m llisos en pista coberta i va disputar el Campionat del Món d'Oregon de 2022 i va guanyar el Campionat IberoAmericà de la Núcia de 2022, tots dos en la disciplina de 4x100 metres relleus, representant a la Federació espanyola.
El 2019 va arribar a les semifinals del Campionat d'Europa Sub-20 en l'especialitat de 100 metres llisos i també va aconseguir el 5è lloc a la final dels 4x100 metres relleus. El 2022 va disputar el seu primer mundial, el Campionat del Món d'Oregon de 2022, en la disciplina de 4x100 metres relleus. La Federació espanyola va quedar sisena en una de les sèries eliminatòries i no va aconseguir classificar-se per a la final.

## Palmarès
### Campió de Catalunya

* 100 metres llisos: 2021, 2022, 2023

## Marques personals

| Disciplina | Marca | Vent | Seu | Data |
| 100m llisos | 10.33 | +2,0 (m/s) | Tarragona | 5 juny 2022 |
| 200m llisos | 21.34 | +1,2 (m/s) | Lleida | 30 abril 2022 |
| 4x100m relleus | 38.70 | | Oregon, EUA | 22 juliol 2022 |

## Trajectòria professional

| Any | Competició | Seu | Posició | Disciplina | Marca |
| 2019 | Campionat d'Europa Sub-20 | Boras, Suècia | 15è (sf) | 100m | 10.64 |
| 2019 | Campionat d'Europa Sub-20 | Boras, Suècia | 5è | 4x100m | 40.53 |
| 2022 | Campionat del Món en pista coberta | Belgrad, Sèrbia | 20 (sf) | 60m | 8.29 |
| 2022 | Campionat del Món | Oregon, EUS | 9è (q) | 4x100m | 38.70 |

## Referències

* ↑ «Perfil de World Athletics» (en anglès). [Consulta: 2 novembre 2022].
* ↑ «Bernat Canet, l'home més ràpid de Catalunya, a punt per el Mundial d'Atletisme de Belgrad». CCMA, 18-03-2022.
* ↑ «Resultats Semifinals 100m llisos masculí» (en anglès). European Athletics, 18-07-2019.
* ↑ «Resultats Final 4x100m relleus masculí» (en anglès). European Athletics, 19-07-2019.
* ↑ «Els catalans al Mundial d'Eugene 2022». Betevé, 24-07-2022.
* ↑ «Resultats - Sèrie 2 4x100m relleus masculí» (en anglès). World Athletics, 22-07-2022.
# Adeu a les armes (pel·lícula de 1932)

Adeu a les armes (títol original en anglès: A Farewell to Arms) és una pel·lícula estatunidenca dirigida per Frank Borzage i estrenada l'any 1932. Es va doblar al català.

## Comentaris

Una de les ocasions en què Ernest Hemingway ha estat millor adaptat per al cinema. Es tracta d'un sòlid melodrama d'ambient bèl·lic amb un tractament elegantment romàntic. Les seves virtuts es posen de manifest per si soles, sobretot si es comparen amb la feble versió que Charles Vidor va dirigir el 1957.

## Repartiment

* Helen Hayes: Catherine Barkley
* Gary Cooper: Tinent Frederic Henry
* Adolphe Menjou: Coronel Rinaldi
* Mary Philips: Helen Ferguson
* Jack La Rue: Capellà
* Blanche Friderici: Infermera
* Mary Forbes: Miss Van Campen
* Gilbert Emery: Coronel anglès
* Henry Armetta: Bonello, conductor d'ambulància italià
* Doris Lloyd: Infermera

## Premis

* Oscar a la millor pel·lícula (nominada)
* Oscar a la millor direcció artística (nominada)
* Oscar a la millor fotografia (guanyadora)
* Oscar al millor so (guanyadora)

## Referències

* ↑ «Adeu a les armes». Ésadir.cat. [Consulta: 29 agost 2022].
* ↑ «NY Times: A Farewell to Arms» (en anglès). NYTimes.com. [Consulta: 7 desembre 2008].
# El transport (telefilm)

El transport (títol original en alemant, Der Transport) és un telefilm alemany de Till Franzen del 2017. És el quart episodi de la sèrie de pel·lícules de ficció criminal d'ARD Més enllà del Nord amb Hinnerk Schönemann i Henny Reents en els papers principals. S'ha doblat al valencià per a À Punt, que la va estrenar el 28 de maig de 2024.
La pel·lícula va rodar del 30 de març al 28 d'abril de 2016 a Travemünde amb la península de Priwall, a l'illa de Fehmarn i a Hamburg i els seus voltants.
La primera emissió el 6 d'abril de 2017 a Erste va assolir 5,89 milions d'espectadors i una quota d'audiència del 18,6 %.

## Referències

* 1 2 Rainer Tittelbach: Schönemann, Reents, Lohse, Schmidt, Franzen. Kein Wort zu viel, kein Bild zu wenig Filmkritik bei tittelbach.tv, abgerufen am 14. September 2017.
* ↑ «TV-Kritik: "Der Transport": Ein paar Nummern zu groß | Frankfurter Neue Presse», 16-09-2017. Arxivat de l'original el 2017-09-16. [Consulta: 1r maig 2024].
* ↑ Tilmann P. Gangloff: Filmkritik bei evangelisch.de, abgerufen am 14. September 2017.
* ↑ «Més enllà del Nord | El transport». À Punt, 29-04-2024. [Consulta: 1r maig 2024].
* ↑ Nord bei Nordwest – Der Transport bei degeto.de, abgerufen am 14. September 2017.
# Carroll (Nebraska)

Carroll és una població dels Estats Units a l'estat de Nebraska. Segons el cens del 2000 tenia 238 habitants.

## Demografia

Segons el cens del 2000, Carroll tenia 238 habitants, 104 habitatges, i 68 famílies. La densitat de població era de 612,6 habitants per km².
Dels 104 habitatges en un 26,9% hi vivien nens de menys de 18 anys, en un 55,8% hi vivien parelles casades, en un 5,8% dones solteres, i en un 34,6% no eren unitats familiars. En el 32,7% dels habitatges hi vivien persones soles el 20,2% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,29 i el nombre mitjà de persones que vivien en cada família era de 2,85.
Per edats la població es repartia de la següent manera: un 25,2% tenia menys de 18 anys, un 4,2% entre 18 i 24, un 21,4% entre 25 i 44, un 25,2% de 45 a 60 i un 23,9% 65 anys o més.
L'edat mediana era de 42 anys. Per cada 100 dones de 18 o més anys hi havia 91,4 homes.
La renda mediana per habitatge era de 31.875 $ i la renda mediana per família de 39.375 $. Els homes tenien una renda mediana de 27.500 $ mentre que les dones 16.250 $. La renda per capita de la població era de 14.115 $. Aproximadament el 8,8% de les famílies i l'11,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Carroll». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Carroll». American Fact Finder. Oficina del Cens dels Estats Units, 12-01-2010.
Viccionari
# Gavasa

Gavasa és un llogaret (644 msnm) integrat al municipi de Peralta i Calassanç, a la comarca de la Llitera, actualment dins de la província d'Osca. Situat a la dreta del barranc de Gavasa, afluent de la Sosa de Peralta, per l'esquerra, al peu de la muralla calcària que tanca la vall.
De la parròquia depèn el monestir de Vilet, centre d'una antiga quadra. Gavasa fou municipi independent fins al 1970. L'antic terme comprenia, a més, l'antic poble de Llavassui.

## Llocs d'interès

* Castell de Gavasa
* Pont de la Paül o Pont de la Foz
* Cova dels Moros

## Referències

* ↑ «Tabla2875». www.ine.es. [Consulta: 10 abril 2017].
* ↑ «monestir de Vilet | enciclopèdia.cat». [Consulta: 29 juliol 2020].
* ↑ «Gavasa | enciclopèdia.cat». [Consulta: 29 juliol 2020].
* ↑ «Gran Enciclopedia Aragonesa Online». www.enciclopedia-aragonesa.com. [Consulta: 10 abril 2017].
# Gianluca Rocchi

Gianluca Rocchi (Florència, Itàlia, 25 d'agost de 1973) és un àrbitre de futbol italià que pertany a la FIFA i la UEFA, adscrit al comitè italià. Arbitra partits en la Serie A italiana.
Rocchi va començar l'any 2000 arbitrant 38 partits en tres temporades en la Serie C italiana. El 2003 va ser ascendit a la Serie B, i l'any següent a la Serie A. Va entrar al comitè italià de la FIFA el 2008 i de la UEFA el 2010. Ha arbitrat partits de la Lliga Europa de la UEFA, de la Lliga de Campions de la UEFA, de la Supercopa d'Europa, de la Classificació per a l'Eurocopa 2012, dels Jocs Olímpics de 2012, de la Copa Confederacions 2017 i de la Copa del Món de 2018.

## Referències

* ↑ Picó, Diego. «Gianluca Rocchi, un árbitro italiano para el debut de España» (en castellà). Marca, 13-06-2018. [Consulta: 18 juny 2018].
* ↑ «Gianluca Rocchi - Profile» (en anglès). transfermarkt.de. [Consulta: 18 juny 2018].
# Gerald de Corbie

Gerald de Corbie o Sant Gerald (c. 1025 - 1095) fou un abat benedictí francès.

## Biografia

Sant Gerald nasqué a Corbie, Picardia, i fou educat a l'Abadia de Corbie, on més endavant ingressà com a monjo. Patí forts mals de cap que li impediren dur a terme les seves devocions. En un esforç per curar-se, feu una peregrinació amb el seu abat per cercar la intercessió de Sant Miquel de Monte Gargano i de Sant Benet a Montecassino. A la seva tornada, fou curat dels mals de cap per Sant Adalard, un antic abat de Corbie, de qui Gerald escrigué una hagiografia.
Més endavant feu una peregrinació a Palestina, després de la qual fou escollit abat de l'Abadia de Sant Vicenç, a Laon, però els monjos no acceptaren la seva autoritat i la imposició de la disciplina apropiada. Després de cinc anys, dimití de Laon per convertir-se en abat de l'Abadia de Sant Medard (a Soissons), però en fou expulsat per un usurpador.
Posteriorment, cercà un lloc on fundar un nou monestir benedictí. El duc Guillem VIII d'Aquitània li donà una enorme extensió de bosc a la Gironda, prop de Burdeus, on Gerald fundà l'abadia de Grande-Sauve, de la qual fou el primer abat. Aquesta abadia es convertí en una poderosa comunitat per a l'avança de la regla benedictina i el mode de vida, amb gran influència dels costums de Cluny. Gerald començà la pràctica de celebrar la missa i l'ofici dels morts durant 30 dies després de la mort d'un membre de la comunitat. El seu consell constant als seus monjos durant el temps en què visqué estigué fora de tota discussió.
Fou canonitzat el 1197 pel Papa Celestí III, i la seva festivitat és el 5 d'abril.
# Gilbert Thomas Burnett

    Aquest autor és citat en taxonomia animal amb el nom «Burnett».
Gilbert Thomas Burnett fou un botànic i zoòleg britànic.

## Biografia

Barnett fou el primer professor de botànica al King's College de Londres des del 1831 fins al 1835. Escrigué diverses obres sobre botànica, incloent-hi Outlines of Botany (1835) i llustrations of Useful Plants employed in the Arts and Medicine (publicada pòstumament i il·lustrada per la seva germana A. M. Burnett), així com articles sobre zoologia, com per exemple Illustrations of the Manupeda or apes and their allies (1828).
Burnett descrigué dues de les tres famílies de bromeliàcies (Tillandsioideae i Bromelioideae), així com diverses espècies d'aquest grup. Fou membre de la Societat Linneana de Londres.

## Reconeixements

El botànic anglès John Lindley anomenà l'orquídia Burnettia en honor de Burnett el 1840.

## Referències

* ↑ Entrada a Chelsea Physic Garden Arxivat 2011-04-07 a Wayback Machine.
* ↑ The Genera and Species of Orchidaceous Plants 1840. Entrada a Davesgarden.
# Georges Dupré

Georges Dupré (Saint-Étienne, 1869 - París, 1909), fou un escultor i gravador de medalles francès.

## Biografia

Va ser alumne d'Oscar Roty (1846 - 1911) i Gabriel-Jules Thomas (1824-1905). Va estar associat a la Societat d'Artistes Francesos des de 1902, on va guanyar una menció d'honor al Saló dels artistes francesos el 1893.

### Premis

* 1896-1r Gran Premi de Roma per les medalles [de gravat | d'enregistrament] i pedres precioses en 1896.
* Al Saló de Pintura i Escultura:
* 1899- medalla de tercera classe;
* 1901-medalla de segona classe;
* 1904-medalla de primera classe.

## Galeria

* Medalla «Zygmunt Szczotkowski» Société de l'industrie minérale

## Referències

* ↑ Bibliothèque nationale de France. Au creux de la main. La médaille en France aux s-XIX & s-XX. Skira Flammarion. 2012

## Bibliografia

* Emmanuel Bénézit, Dictionnaire des peintres, sculpteurs, dessinateurs et graveurs, tome 4, Gründ, 1976. p.38.(francès)
* Bibliothèque nationale de France. Au creux de la main. La médaille en France aux s-XIX & s-XX. Skira Flammarion. 2012. p.91.(francès)

## Enllaços externs

* Algunes de les seves obres a Medals4Trade Arxivat 2014-10-06 a Wayback Machine.
# Giovanni Battista Landolina

Giovanni Battista Landolina, Marquès de San Alfano, fou un terratinent sicilià que va promoure i va coordinar la relocalització de la ciutat de Noto des del seu antic emplaçament sobre la muntanya Alveria a una millor ubicació en acabat el terratrèmol que va afectar Sicília, amb epicentre al Val di Noto el 1693.
La darrera paraula per a la reconstrucció de Sicília va ser la del virrei espanyol, el duc de Camastra, però Landolina va operar amb eficiència per aconseguir que el nou lloc per a la ciutat estigués a uns 10 km de l'emplaçament original. Se li atribueix haver dissenyat la nova ciutat amb l'ajut de tres arquitectes locals.
El disseny de la nova Noto està basat en tres carrers paral·lels, connectats per una sèrie de carrers més angosts en angle recte, generant per tant un patró octogonal, que permet visualitzar les tres places, cada una amb la seva església, la més gran de les quals és la catedral. El planejament urbà de Landolina es va basar en el sistema barroc, en el que la ciutat es divideix d'acord el rang social i posició. L'aristocràcia va obtenir els llocs més alts, la catedral es va situar en el centre de la ciutat, reflectint igual posició en la vida diària, i els pobres a la perifèria, on ningú més voldria viure. Més tard, els arquitectes Giovanni Battista Vaccarini, i Rosario Gagliardi van dissenyar molts edificis a la nova ciutat.
El govern de Landolina va finalitzar el 1730, quan el seu fill Francesco va construir la seva nova residència, el Palazzo Landolina, al centre de la ciutat al costat de la catedral. Actualment Noto és una gran atracció turística degut als molts exemples d'arquitectura del barroc sicilià construïts durant el període de planificació urbana de Landolina.
# Gianmarco Rossi

Gianmarco Rossi (Sanremo, 29 de gener de 1962) és un ex-pilot d'enduro italià, tres vegades Campió del Món i dues Campió d'Europa (abans que aquest campionat esdevingués Mundial). Als ISDE hi aconseguí tres victòries en categories (una d'absoluta) i dues al Trofeu integrant l'equip italià. A banda, ha guanyat cinc vegades Campionat d'Europa per a veterans i set el d'Itàlia.
Rossi començà a competir en motociclisme de velocitat el 1978, guanyant el campionat italià júnior amb una Guazzoni 50 cc. L'any següent canvià l'asfalt per l'enduro, iniciant així una carrera que el va portar a ser un dels pilots amb més títols de tots els temps. El 1981 va entrar a l'equip de la policia estatal, el Gruppo Sportivo Fiamme Oro, i no l'abandonà fins que el 2007 es retirà de la competició, després de 26 anys de carrera esportiva internacional.

## Palmarès en Enduro
### Campionat del Món

* 3 Campionats del Món:
** 80cc 2T (1992, HRD - 1993, TM)
** 250cc 4T (1998, Honda)
* 2 Campionats d'Europa:
** 80cc 2T (1987-1988, TM)
* 1 Campionat del Món per equips (1989, Kawasaki 80cc)

### ISDE

* 1 Victòria absoluta:
** 1995, Polònia
* 3 Victòries en categories:
** 1988, França (TM 80cc)
** 1993, Països Baixos (TM 80cc)
** 1995, Polònia (TM 125cc)
* 2 Victòries al Trofeu:
** 1989, RFA
** 1995, Polònia
* 8 Medalles d'or:
** 1985, Catalunya (TM 80 cc)
** 1986, Itàlia (TM 80 cc)
** 1988, França (TM 80cc)
** 1990, Suècia (TM 125cc)
** 1992, Austràlia (HRD)
** 1993, Països Baixos (TM 80cc)
** 1994, EUA (TM 250cc)
** 1998, Austràlia (Honda Dall'Ara 250cc 4T)
* 1 Medalla d'argent (1984, Països Baixos)
* 1 Medalla de bronze (1987, Polònia)

### Campionat d'Europa (UEM)

* 5 Campionats d'Europa Veterans Elite:
** 2003 500cc 4T (KTM 525)
** 2004 250cc 4T (Husqvarna)
** 2005 Open (Honda CRX 250)
** 2006 Open 450cc 4T (Honda CRX 450)
** 2007 250cc 4T (Honda 250 CRE)

### Campionat d'Itàlia

* 7 Campionats d'Itàlia:
** 1980 Campió d'Itàlia Junior
** 1987 Campió d'Itàlia Senior
** 1988 Campió d'Itàlia Senior
** 1992 Campió d'Itàlia Senior
** 1993 Campió d'Itàlia Senior
** 1996 Campió d'Itàlia Senior 250cc 4T
** 1998 Campió d'Itàlia Senior 250cc 4T

## Enllaços externs

* Vídeo del GP d'Itàlia de 1991 a Florència, amb Rossi i d'altres pilots (italià)
* Imatge de Rossi amb l'Honda el 2006
# Glossari

Un glossari és una llista de mots utilitzats en una obra literària, amb les definicions corresponents. Normalment, un glossari sol contenir els mots que són rars, arcaics, o molt especialitzats. També s'anomena glossari a una col·lecció de glosses o explicacions dels mots i passatges obscurs o difícils d'un autor o d'una obra. Així mateix, hom edita glossaris sobre temàtiques concretes; glossaris mèdics, escacs, botànica, grafs, accions farmacològiques, nàutica, filosofia, etc.

## Referències

* ↑ «Glossari». Gran Enciclopèdia Catalana. Barcelona: Grup Enciclopèdia Catalana.
# Golf de Panamà

El Golf de Panamà voreja la costa sud de l'Istme de Panamà i és, per la seua diversitat d'espècies marines, un dels millors indrets de pesca esportiva de tot el planeta.

## Relleu

* Té una amplada màxima de 250 km, un entrant de 160 km, una fondària de 220 m i una superfície total de 2.400 km².
* És poc profund i separa les cadenes muntanyenques de l'oest de Panamà de l'inici de la colombiana Serranía de Baudó.
* Conté altres golfs i badies més petites com la Badia de Panamà, el Golf de Parita i el Golf de San Miguel.
* Les illes de La Perla són un grup de dues-centes illes que estan situades a l'est del susdit golf.
* El Canal de Panamà connecta el Golf de Panamà i l'oceà Pacífic amb el Mar Carib i l'oceà Atlàntic.

## Centres urbans

La principal localitat és Ciutat de Panamà.

## Referències

* ↑ WorldWildLife.org (anglès)
* ↑ «Golf de Panamà». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* Mapes (castellà)
* Pesca esportiva al Golf de Panamà Arxivat 2008-10-06 a Wayback Machine. (anglès) i (castellà)
* Panama Sport Fishing Arxivat 2008-12-06 a Wayback Machine. (anglès) i (castellà)
* Butlletí meteorològic actualitzat (castellà) i (anglès)
# Giniïta

La giniïta és un mineral de la classe dels fosfats. Va rebre el nom l'any 1980 per Paul Keller en honor de la seva esposa Adelheid Gini Keller (1940-).

## Característiques

La giniïta és un fosfat de fórmula química Fe$^{2+}$Fe3+ 4(PO₄)₄(OH)₂·2H₂O. Va ser aprovada com a espècie vàlida per l'Associació Mineralògica Internacional l'any 1977. Cristal·litza en el sistema monoclínic, i es troba en forma de cristalls petits negres i brillants en forma de falca. La seva duresa a l'escala de Mohs es troba entre 3 i 4.
Segons la classificació de Nickel-Strunz, la giniïta pertany a «08.DB: Fosfats, etc. només amb cations de mida mitjana, (OH, etc.):RO4 < 1:1» juntament amb els següents minerals: diadoquita, pitticita, destinezita, vashegyita, schoonerita, sinkankasita, mitryaevaïta, sanjuanita, sarmientita, bukovskyita, zýkaïta, sasaïta, mcauslanita, goldquarryita, birchita i braithwaiteïta.

## Formació i jaciments

Va ser descoberta a la pegmatita Sandamap, a la granja Sandamap North 115, a la localitat d'Usakos, al districte de Karibib (Erongo, Namíbia). També ha estat descrita a la mina Morassina, a Schmiedefeld (Turíngia, Alemanya). Es tracta dels dos únics indrets on ha estat descrita aquesta espècie en tot el planeta.

## Referències

* ↑ «Giniite» (en anglès). Mindat. [Consulta: 7 novembre 2015].
* ↑ «The New IMA List of Minerals – A Work in Progress – Updated: November 2017» (en anglès). International Mineralogical Association. Arxivat de l'original el 2019-08-10. [Consulta: 11 març 2018].
# Giovanni Francesco Bezzi

Giovanni Francesco Bezzi també conegut com a Nosadella (actiu c. 1530-1571) va ser un pintor italià, que va desenvolupar la seva tasca durant l'època manierista, principalment a l'entorn de l'Escola Bolonyesa. Hi ha alguna constància que va viatjar a Roma. Va ser deixeble de Pellegrino Tibaldi. Poques pintures se li poden atribuir sense gènere de dubtes; entre elles "Madonna, el Nen i diversos Sants", pintat per a l'oratori de l'Església de Santa María della Vita, a Bolonya.